Et slagsmål på Mallorca Bar i Aalborg klokken 04.30 fredag morgen gik helt over gevind, da en 39-årig mand fra Aalborg blev slået to gange i hovedet med en flaske. Slagene efterlod en flænge på mellem seks og otte centimeter. Det fortæller Henrik Beck, der er vagtchef ved Nordjyllands Politi. En 29-årig mand, der ligeledes er fra Aalborg, er blevet anholdt i sagen og sigtet for kvalificeret vold. Han bliver fremstillet i grundlovsforhør lørdag eftermiddag. Politiet ved ikke, hvorfor de to mænd fløj i totterne på hinanden.

Opsummering:
En 29-årig mand er anholdt for at have slået en 39-årig i hovedet med en flaske på Mallorca Bar i Aalborg.